**Patrick Chan**, plným menom **Patrick Lewis Wai-Kuan Chan**, (\* 31. december 1990, Ottawa, Kanada) je kanadský krasokorčuliar súťažiaci v mužskej sólovej kategórii. 

Je trojnásobným majstrom sveta (2011, 2012, 2013), dvojnásobným majstrom štyroch kontinentov (2009, 2012) a šesťnásobným majstrom Kanady (2008 - 2013). V decembri 2013 bol podľa oficiálneho rebríčka ISU druhým najlepším krasokorčuliarom sveta v mužskej sólovej kategórii.

Osobný život
------------

Chan sa narodil v Ottawe, v kanadskom hlavnom meste ako jediné dieťa v rodine hongkonských imigrantov - právnika Lewisa Chana a Karen Chanovej. Hlási sa k čínskym Chanom, najpočetnejšej čínskej etnickej skupine a jeho úplné čínske meno je Čchen Wej-čchün (v anglickom prepise Chan Wai-Kuan Chan; čín. 陈伟群, tradičná čínština: 陳偉群, pchin-jin: Chén Wěiqún). Jeho otec sa prišiel do kanadského mesta Montreal ako štvorročný, zatiaľ čo jeho matka sa prisťahovala až ako 21-ročná, aby tu pokračovala v štúdiu.

Chan zdedil športové nadanie po rodičoch. Jeho matka bola šampiónka v súťaži jednotlivcov aj v dvojhrách na tenisových majstrovstvách v jej rodnom meste, otec sa venoval stolnému tenisu, golfu a vzpieraniu. Už ako päťročný prejavoval Chan nadanie na zjazdové lyžovanie, ale po presťahovaní rodiny do Toronta sa preorientoval na iné športy. Okrem krasokorčuľovania sa venuje aj taekwondu, tenisu, golfu, či horolezectvu.

Chan plynule hovorí anglicky, francúzsky a kantónskou čínštinou, a učí sa madarínsku čínštinu. Jeho rodičia chceli, aby ovládal viacero jazykov, preto s ním doma otec hovoril po francúzsky, matka kantónčinou a anglicky sa naučil prirodzene v každodennom živote v Kanade. Chan vyštudoval na škole s francúzskym vyučovacím jazykom v Toronte, štúdium ukončil v roku 2009, pričom si svoje štúdium predĺžil o 1 rok z dôvodu zaneprázdnenosti kvôli krasokorčuľovaniu. Po tom, čo sa Chan stal víťazom národného šampionátu, jeho škola dokonca založila tradíciu výročnej športovej ceny na jeho počesť. Chan pôvodne plánoval pokračovať v štúdiu na vysokej škole v septembri 2011, chcel študovať medzinárodnú ekonomiku na Coloradskej univerzite. Podľa informácií na jeho oficiálnej webstránke bolo jeho prijatie na univerzitu v roku 2012 odložené, momentálne sa venuje samoštúdiu a v budúcnosti plánuje študovať ekonomiku, obchod a jazyky.

Chan je tiež držiteľom viacerých nesúťažných ocenení jeho krasokorčuliarskych výsledkov. V januári 2008 udelilo Chanovi Čínske kultúrne centrum v Toronte cenu „Chinese Canadian Youth of the Year 2007". V máji 2008 bol Chan vyhlásený za „Ázjičana roka v umení a športe" časopisom „Asia Network". V januári 2009 bol zaradený do zoznamu 30 najvplyvnejších športových osobností v Kanade jedného z najvplyvnejších kanadských denníkov „Globe and Mail". V roku 2011 získal ocenenie „Kanadský športovec roka" a v roku 2012 cenu „French for the Future" za zásluhy v propagácii francúzskeho jazyka v Kanade.

Prehľad výsledkov
-----------------

Chan (uprostred) na MS 2011
Chan (uprostred) na súťaži „Skate Canada 2008"

| **Výsledky** |
| --- |
| **Medzinárodné súťaže** |
| Podujatie | 2003/04 | 2004/05 | 2005/06 | 2006/07 | 2007/08 | 2008/09 | 2009/10 | 2010/11 | 2011/12 | 2012/13 | 2013/14 |
| ZOH |  |  |  |  |  |  | 5 |  |  |  |  |
| Majstrovstvá sveta |  |  |  |  | 9 | 2 | 2 | 1 | 1 | 1 |  |
| Majstrovstvá štyroch kontinentov |  |  |  |  |  | 1 |  |  | 1 |  |  |
| Finále GP |  |  |  |  | 5 | 5 |  | 1 | 1 | 3 | 2 |
| Bompard |  |  |  | 5 | 1 | 1 |  |  | 1 |  | 1 |
| NHK Trophy |  |  |  | 7 |  |  |  |  |  |  |  |
| Cup of Russia |  |  |  |  |  |  | WD | 2 |  | 1 |  |
| Skate America |  |  |  |  | 3 |  |  |  |  |  |  |
| Skate Canada |  |  |  |  |  | 1 | 6 | 1 | 1 | 2 | 1 |
| **Medzinárodné juniorské súťaže** |
| MS juniorov |  | 7 | 6 | 2 |  |  |  |  |  |  |  |
| Finále GP juniorov |  |  | 5 |  |  |  |  |  |  |  |  |
| JGP Canada |  |  | 1 |  |  |  |  |  |  |  |  |
| JGP Slovakia |  |  | 4 |  |  |  |  |  |  |  |  |
| **Národné a severoamerické súťaže** |
| Podujatie | 2003/04 | 2004/05 | 2005/06 | 2006/07 | 2007/08 | 2008/09 | 2009–10 | 2010–11 | 2011–12 | 2012–13 | 2013–14 |
| Majstrovstvá Kanady | 1 N. | 1 J. | 7 | 5 | 1 | 1 | 1 | 1 | 1 | 1 |  |
| North American Challenge Skate | 3 N. | 5 J. |  |  |  |  |  |  |  |  |  |
| Eastern Challenge | 2 N. | 4 J. |  |  |  |  |  |  |  |  |  |
| **Tímové súťaže** |
| World Team |  |  |  |  |  | 2T / 4P |  |  | 3T / 2P | 2T / 2P |  |
| Japan Open |  |  |  |  |  |  |  |  | 1T / 1P | 2T / 6P |  |
|  Levely: N. = nováčikovský level; J. = juniorský level  GP = Grand Prix; JGP = Grand Prix juniorov; WD = odstúpil;  T = tímový výsledok; P = osobný výsledok (medaily sa udeľujú iba za tímový výsledok) |

Referencie
----------

1. ↑  ORMSBYOVÁ, Mary. *Patrick Chan’s big leap* [online]. Toronto Star, 24.04.2011, [cit. 2013-12-15]. Dostupné online. (v angličtine)
2. ↑  ISUResults.com: *ISU World Standings for Single & Pair Skating and Ice Dance*
3. ↑   *Patrick CHAN: 2007/2008* [online]. Lausanne: ISU, 22.03.2008, [cit. 2013-12-18]. Dostupné online. (v angličtine)
4. 1 2  STARKMAN, Randy. *Skating's Odd Couple: Patrick Chan, the 16-year-old rising star of figure skating will never forget Osborne Colson, his mentor* [online]. Toronto: The Toronto Star, 14.01.2007, [cit. 2013-12-18]. Dostupné online. (v angličtine)
5. 1 2  RADOSLAV, Mike. *Breakfast with the Chans* [online]. Petro-Canada.com, 25.02.2010, [cit. 2013-12-18]. Dostupné online. (v angličtine)
6. 1 2   *AsianAthlete.com: Patrick Chan* [online]. AsianAthlete.com, [cit. 2008-01-18]. Dostupné online. (v angličtine)
7. ↑  SARKAR, Pritha. *Chan trapped between two worlds* [online]. reuters.com, 07.12.2011, [cit. 2013-12-18]. Dostupné online. (v angličtine)
8. 1 2 3 4 5   *About Me* [online]. [Cit. 2013-12-18]. Dostupné online. (v angličtine)
9. ↑   *Competition Results: Patrick CHAN* [online]. ISU, 16.12.2013, [cit. 2013-12-18]. Dostupné online. (v angličtine)

Iné projekty
------------

Commons
* Spolupracuj na Commons Commons ponúka multimediálne súbory na tému **Patrick Chan**


|  |  |
| --- | --- |
| Portal | Športový portálBiografický portál |

Externé odkazy
--------------

* Patrick Chan na stránke Medzinárodnej korčuliarskej únie
* Oficiálna stránka Patricka Chana

Zdroj
-----

*Tento článok je čiastočný alebo úplný preklad článku Patrick Chan na anglickej Wikipédii.*

Autoritné údaje: * ISNI: 0000 0004 5377 4827
* LCCN: no2015132369
* VIAF: 101144648539237265925
* WorldCat: lccn-no2015132369